*****

ΚΑΝΟΝΙΣΜΟΣ (ΕΟΚ) αριθ. 1627/90 ΤΗΣ ΕΠΙΤΡΟΠΗΣ

της 15ης Ιουνίου 1990

που τροποποιεί τον κανονισμό (ΕΟΚ) αριθ. 906/90 περί θεσπίσεως εξαιρετικών μέτρων στηρίξεως της αγοράς στον τομέα του χοιρείου κρέατος στο Βέλγιο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1249/89 (2), και ιδίως το άρθρο 20,

Εκτιμώντας:

ότι λόγω της εμφάνισης κλασικής πανώλης των χοίρων σε ορισμένες περιοχές παραγωγής του Βελγίου, θεσπίσθηκαν εξαιρετικά μέτρα στήριξης της αγοράς χοιρείου κρέατος για το κράτος μέλος αυτό με τον κανονισμό (ΕΟΚ) αριθ. 906/90 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1626/90 (4)·

ότι τα εξαιρετικά μέτρα ισχύουν από τις 12 Απριλίου 1990· ότι, βάσει του μέσου αριθμού ζώων που απετέλεσαν αντικείμενο αιτήσεων μεταξύ της 12ης Απριλίου 1990 και της 8ης Ιουνίου 1990, ο αριθμός ζώων που αφορούν τα παρόντα μέτρα μπορεί να καθορισθεί μέχρι 46 000 χονδρούς χοίρους και 15 000 χονδρά χοιρίδια ανά εβδομάδα· ότι λαμβάνοντας υπόψη της έκταση της επιζωοτίας, και ιδίως τη διάρκειά της και, κατά συνέπεια, το μέγεθος των προσπαθειών που είναι αναγκαίες για τη στήριξη της αγοράς, είναι σκόπιμο η Κοινότητα και το ενδιαφερόμενο κράτος μέλος να συμμετάσχουν από κοινού στις εν λόγω προσπάθειες· ότι για το σκοπό αυτό πρέπει να προβλεφθεί η αγορά εκ μέρους της Κοινότητας του μισού αριθμού των ζώων για τα οποία υποβλήθηκαν αιτήσεις και εντός του ορίου των 23 000 χοίρων και 7 500 χονδρών χοιριδίων· ότι, σαν αντιστάθμισμα είναι σκόπιμο να επιτραπεί στο Βασίλειο του Βελγίου να αγοράσει τουλάχιστον τον ίδιο αριθμό ζώων στις ίδιες τιμές και με τους ίδιους όρους με εκείνους που προβλέπονται για τα ζώα που αγοράσθηκαν με έξοδα της Κοινότητας·

ότι λόγω σχετικής καθυστέρησης της εκτέλεσης των μέτρων στήριξης, πρέπει να προβλεφθεί η ανάληψη εκ μέρους της Κοινότητας όλων των ζώων για τα οποία υποβλήθηκαν αιτήσεις έως τις 8 Ιουνίου 1990·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 906/90 τροποποιείται ως εξής:

«Άρθρο 1

1. Από τις 18 Ιουνίου 1990, ο οργανισμός παρέμβασης του Βελγίου αποδέχεται κάθε εβδομάδα για αγορά, με έξοδα της Κοινότητας, τον μισό αριθμό ζώων για τα οποία υποβλήθηκαν αιτήσεις αγοράς κατά τη διάρκεια μιας εβδομάδας και εντός ορίου 23 000 ζωντανών χοίρων βάρους μεγαλύτερου των 110 χιλιογράμμων κατά μέσο όρο ανά παρτίδα, και 7 500 χοιριδίων βάρους μεγαλύτερου των 25 χιλιογράμμων κατά μέσο όρο ανά παρτίδα.

Ωστόσο, οι αγορές που αποτελούσαν αντικείμενο αιτήσεων οι οποίες υποβλήθηκαν έως τις 8 Ιουνίου 1990 για σύνολο 109 000 χονδρών χοιριδίων και 330 000 χονδρών χοίρων αναλαμβάνονται από την Επιτροπή.

2. Επιτρέπεται στο Βασίλειο του Βελγίυο να δεχθεί να αγοράσει, με δικά του έξοδα, στις τιμές που καθορίζονται στο άρθρο 4 του παρόντος κανονισμού και με τους όρους που προβλέπονται στην προηγούμενη παράγραφο, τουλάχιστον τον ίδιο αριθμό ζώων με εκείνα που αγοράζει το Βέλγιο με έξοδα της Κοινότητας σύμφωνα με την προηγούμενη παράγραφο.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 18 Ιουνίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Ιουνίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 282 της 1. 11. 1975, σ. 1.

(2) ΕΕ αριθ. L 129 της 11. 5. 1989, σ. 12.

(3) ΕΕ αριθ. L 93 της 10. 4. 1990, σ. 27.

(4) Βλέπε σελίδα 57 της παρούσας Επίσημης Εφημερίδας.